C 132/52
RO
Jurnalul Oficial al Uniunii Europene
14.4.2023
Miercuri, 5 oktombrie 2022
90. îndeamnă, de asemenea, UE să se asigure că Secretariatul CITES adoptă o abordare bazată pe riscuri în ceea ce privește punerea în aplicare a misiunilor CITES în țările cu structuri pentru felinele mari asiatice ținute în captivitate, care constituie un motiv de îngrijorare; 91. constată cu deosebită îngrijorare că starea de conservare a tuturor celor cinci specii din genul Panthera (tigrul, leul, jaguarul, leopardul și leopardul de zăpadă) este nefavorabilă, variind de la „potențial amenințate” la „pe cale de dispariție”, în timp ce populațiile acestor specii sunt în scădere; 92. îndeamnă toate părțile să interzică, fără excepție, comerțul cu cele cinci specii din genul Panthera (tigri, lei, jaguari, leoparzi și leoparzi de zăpadă); invită, în plus, statele membre să interzică creșterea în captivitate a acestor specii de către entități private, cu excepția grădinilor zoologice autorizate, având în vedere că aceasta poate contribui la comerțul ilicit cu acestea; 93. subliniază că operațiunile comerciale legale cu specii crescute în captivitate, cum ar fi tigrii și alte feline mari, sunt foarte dăunătoare, deoarece stimulează cererea, complică procesul de aplicare a legii și oferă ample oportunități de spălare a banilor; 94.
solicită închiderea fermelor de tigri și încetarea tuturor operațiunilor comerciale cu tigri crescuți în captivitate și cu organe ale acestora; 95. invită Comisia, statele membre și toate părțile la CITES să se asigure că leul african este inclus în apendicele I pentru a-i conferi un statut de protecție optimă și solicită să se ia măsuri drastice împotriva comerțului ilegal cu lei africani, care se desfășoară în principal cu țările asiatice; Elefanți 96.
invită Comisia să sprijine pe deplin și să pledeze activ pentru includerea tuturor populațiilor de elefanți africani în apendicele I la CITES și să se opună mutării oricărei populații de elefanți din apendicele I în apendicele II; 97.
invită Comisia și statele membre să sprijine elaborarea unui cadru juridic simplu și unificat privind comerțul cu elefanți africani vii capturați în sălbăticie, care să limiteze exporturile la programele de conservare in situ sau la zonele sălbatice sigure, în zona de răspândire naturală și istorică a speciei din Africa; 98. subliniază poziția statelor din aria de răspândire a elefantului african care fac parte din Coaliția pentru elefantul african și a Comisiei pentru supraviețuirea speciilor din cadrul UICN – Grupul de specialiști pentru elefantul african, care nu aprobă scoaterea din sălbăticie a elefanților africani pentru a fi folosiți în captivitate; 99. îndeamnă UE să atragă atenția asupra actualei puneri deficitare în aplicare a tuturor dispozițiilor prevăzute de Deciziile 18.226 și 18.227 ale CITES și să încurajeze ferm toate părțile să abordeze integral aceste dispoziții, fiind în același timp conștiente de angajamentele asumate de mai multe state din zona de răspândire a elefanților asiatici de a introduce sisteme mai sigure de înregistrare, marcare și urmărire a elefanților asiatici vii; 100.
îndeamnă să se închidă în regim de urgență piețele interne legale de fildeș rămase, cum ar fi cele din Japonia, și solicită UE și tuturor părților să se opună oricăror propuneri care urmăresc eliminarea restricțiilor privind comerțul cu fildeș; 101. invită Comisia și statele membre să solicite un nivel mai ridicat de transparență și o mai bună gestionare a stocurilor și a rezervelor de fildeș și să încurajeze distrugerea acestora; 102.
invită UE să urmeze sugestia sa formulată cu ocazia celei de a 74-a reuniuni a Comitetului permanent al CITES și să asigure includerea în rapoartele elaborate pe baza datelor din Sistemul de informații privind comerțul cu elefanți (ETIS), inclusiv în raportul ce urmează a fi prezentat la CoP19, a unei analize privind confiscările de fildeș aferente fiecăreia dintre părțile care au piețe interne legale pentru comerțul cu fildeș, și să solicite secretariatului CITES să utilizeze informațiile colectate prin intermediul programului CITES pentru monitorizarea uciderii ilegale a elefanților (MIKE), al ETIS și al procesului aferent Planului național de acțiune privind fildeșul (NIAP) pentru a efectua o analiză referitoare la locul în care s-ar putea găsi cele mai mari rezerve nedeclarate; 103. îndeamnă UE și statele sale membre să sprijine recomandarea de a se efectua o revizuire a procesului aferent NIAP, pentru a se asigura că acesta rămâne adecvat scopului și solicită depunerea unor eforturi suplimentare de către părțile în cauză în cadrul procesului aferent NIAP privind stocurile de fildeș;